Broj: 711-I-2268-M-429/22-02-24

Zagreb, 15. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Dijane Pavićević, članice Uprave trgovačkog društva Hrvatska lutrija d.o.o. za organiziranje i priređivanje igara na sreću i zabavnih igara (u daljnjem tekstu: Hrvatska lutrija d.o.o.),** za davanjem mišljenja Povjerenstva,na 194. sjednici, održanoj dana 15. studenog 2022., daje sljedeće:

**MIŠLJENJE**

1. **Obveznica Dijana Pavićević, članica Uprave trgovačkog društva Hrvatska d.o.o., u situaciji kada bi odlučivala o pravima članova svoje obitelji i drugih osoba s kojima je temeljem šireg obiteljskog srodstva interesno povezana, a isti su zaposlenici navedenog društva, nalazi se u potencijalnom sukobu interesa kojim je dužna pravilno upravljati.**
2. **Temeljem odredbe članka 9. ZSSI-a, ukoliko se nađe u navedenoj situaciji odlučivanja obveznica je dužna izuzeti se od odlučivanja o ostvarivanju materijalnih i svih drugih prava, kao i kontroliranja rada zaposlenika iz točke I. izreke, te u tim situacijama deklarirati ovu povezanost predsjedniku i drugim članovima Uprave istog društva i drugim osobama, koje bi eventualno o tome odlučivale.**

Zahtjev za davanjem mišljenjem Povjerenstva podnijela je Dijana Pavićević, članica Uprave trgovačkog društva Hrvatska lutrija d.o.o. U Povjerenstvu zahtjev je zaprimljen 04. studenog 2022. pod poslovnim brojem 711-U-8686-M-429/22-01-1, povodom kojeg se vodi predmet broj M-429/22.

Člankom 3. stavkom 1. podstavkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava u kojima su većinski vlasnici trgovačka društva u kojima većinski udio ima Republika Hrvatska obveznici ZSSI-a . Uvidom u sudski registar Trgovačkog suda u Zagrebu utvrđeno je da je pod brojem MBS:080200694 upisano trgovačko društvo Hrvatska lutrija d.o.o. te da je osnivač društva Republika Hrvatska. Također, uvidom u sudski registar utvrđeno je da je Dijana Pavićević članica uprave navedenog društva od 28. listopada 2022. te je stoga ista obvezna postupati sukladno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Podnositeljica u zahtjevu za mišljenje navodi da je dana 28. listopada 2022. odlukom Skupštine imenovana kao članica Uprave trgovačkog društva Hrvatska lutrija d.o.o. Također navodi da je u trgovačkom društvu Hrvatska lutrija d.o.o. zaposlena od 1998. godine te da je obavljala sljedeće poslove: referent za praćenje i unapređenje prodaje ( 1998. – 2003.), prodavač igara na sreću (2003.-2007.), referent za praćenje i unapređenje prodaje (2007.-2009.), voditeljica službe podrške prodaji (2009.-2011.), pomoćnica direktora sektora prodaje (2011.-2013.), zamjenica direktora sektora prodaje (2014.-2017.), te direktorica sektora prodaje (2017.-2022.) Nadalje navodi da je u navedenom trgovačkom društvu upoznala svog sadašnjeg supruga, te da je s njim sklopila brak 2020. u kojem imaju dvoje djece. Obveznica iznosi da je njezin suprug u društva Hrvatska lutrija d.o.o. zaposlen od 12 studenog 2014. na radnom mjestu direktora Sektora lutrijskih igara i igara klađenja, te da od 15. travnja 2018. obavlja poslove direktora Sektora pripreme i razvoja igara.

Iznosi da su u istom društvu zaposleni i njezin brat, nećak i supruga njezinog sina, jer je brat obveznice zaposlen na radnom mjestu voditelja smjene, nećak kao krupije u Casinu, a supruga njezinog sina kao referentica u stručnim službama ektora prodaje, te da je riječ o najniže rangiranim poslovima u kojima je velika fluktuacija radnika i za kojima postoji konstantna potreba.

Obveznica je zaključno postavila upit predstavlja li njezino obavljanje dužnosti člana uprave Hrvatske lutrije d.o.o. sukob interesa, kada se uzmu u obzir sve prethodno navedene okolnosti.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točka 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, dok je točkom 6. istog članka Zakona propisano da su povezane osobe, osobe navedene u točki 3. stavka, te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 9. stavcima 1. i 2. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Iz zahtjeva za mišljenje proizlazi da su u trgovačkom društvu Hrvatska lutrija d.o.o. zaposleni članovi obitelji obveznice Dijane Pavićević iz članka 5. stavka 1. točke 3. ZSSI-a njezin suprug i brat, te druge osobe koji nisu članovi obitelji u smislu navedene zakonske odredbe, ali se s njom nalaze u rodbinskoj, odnosno tazbinskoj povezanosti, sin od brata te supruga od sina, koji se temeljem navedene okolnosti mogu smatrati s njom interesno povezanim osobama iz članka 5. stavka 1. točke 6. navedenog Zakona.

Do navedenih zapošljavanja došlo je prema navodima zahtjeva prije nego je obveznica stupila na javnu dužnost članice Uprave trgovačkog društva Hrvatska lutrija d.o.o., u kojem je prethodno od 1998. bila zaposlena na različitim poslovima.

Ukazuje se da obveznica Dijana Pavićević ne može biti objektivna i nepristrana kada bi odlučivala o pravima i interesima osoba koje se temeljem obiteljske ili šire rodbinske povezanosti mogu dovesti u vezu s njom, jer bi tada njezini privatni interesi utjecali na odluke koju donosi.

Ukoliko bi obveznica povodom obnašanja dužnosti članice Uprave trgovačkog društva Hrvatska lutrija d.o.o. bila u situaciji odlučivati o ostvarivanju materijalnih ili drugih prava određenog zaposlenika navedenog trgovačkog društva, a radilo bi se o osobi koja je član njezine obitelji ili o osobi koja bi se prema drugim okolnostima mogla s njom smatrati interesno povezanom, obveznica bi se našla u situaciji potencijalnog sukoba interesa, u smislu članka 2. Zakona, kojom bi trebala pravilno upravljati kako bi spriječila stvarni (realizirani) sukob interesa te time ujedno zaštitila javni interes.

Stoga bi obveznica, sukladno članku 9. ZSSI/21-a, bila dužna u navedenoj situaciji u kojoj se nalazi zbog okolnosti da su s njom interesno povezane osobe zaposlene u trgovačkom društvu u kojem obnaša javnu dužnost, deklarirati istu povezanost predsjedniku i drugim članovima Uprave navedenog trgovačkog društva i drugim osobama koje bi eventualno o tome odlučivale, te se izuzeti od postupanja u svim radnjama i odlukama koje se odnose na ostvarivanje materijalnih i svih drugih prava iz radnog odnosa navedenih osoba, kao i od kontroliranja njihova rada, jer bi suprotno postupanje predstavljalo povredu navedene zakonske odredbe.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Dijana Pavićević, elektroničkom dostavom
2. Objava na internetskoj stranici Povjerenstva
3. Pismohrana